Lorde

Ella Marija Lani Yelich-O’Connor, paremmin tunnettu taitelijanimellä Lorde (s. 7. marraskuuta 1996 Auckland, Uusi-Seelanti), on uusiseelantilainen laulaja-lauluntekijä. Hänen esikoisalbuminsa Pure Heroine ilmestyi vuonna 2013 Lorden ollessa 16-vuotias. Hänen ensimmäisestä singlestään ”Royals” tuli maailmanlaajuinen menestys. Se nousi listaykköseksi muun muassa Yhdysvalloissa ja Britanniassa ja voitti kaksi Grammy-palkintoa. Muita tunnettuja kappaleita ovat muun muassa ”Team”, ”Tennis Court” ja ”Green Light”.   

Suurin osa Lorden tuotannosta on elektronista popmusiikkia. Vuonna 2021 hän julkaisi albumin Solar Power, joka on tyyliltään folkpop- ja indie folk -musiikkia. Hän levytti osan albumin kappaleista maorin kielellä EP:lle Te Ao Mārama.

Ura
The Love Club EP (2009–2013)
Lorde aloitti musiikin esittämisen lapsena koulun produktioissa. Hän voitti kykykilpailun ollessaan 12-vuotiaana vuonna 2009. Manageri Scott MacLachlan otti hänet asiakkaaksi samana vuonna. Lorde sai hänen kauttaan alustavan sopimuksen uran kehittämisestä levy-yhtiö Universal Music kanssa ja tapasi tuottaja Joel Littlen. Little ja Lorde alkoivat tehdä yhdessä kappaleita.

Lorde julkaisi ensimmäisen EP-levynsä, The Love Club EP omakustanteena marraskuussa 2012. Levyn tuottajana toimi Joel Little. Hän oli sen ilmestyessä 16-vuotias. Levy-yhtiö Universal Music julkaisi sen kaupallisesti 8. maaliskuuta 2013. EP on tyyliltään electronica- ja popmusiikkia.

EP:ltä julkaistiin singlenä kappale ”Royals”, josta tuli kansainvälinen hitti. Se nousi listaykköseksi muun muassa Yhdysvalloissa ja Britanniassa. Suomessa se oli sijalla 8.

Pure Heroine (2013–2016)
Lorden esikoisalbumi Pure Heroine julkaistiin syyskuussa 2013 ja menestyi hyvin sekä kaupallisesti että arvosteluissa. ”Royals”-kappale on mukana myös tällä albumilla ja toimi sen ensimmäisenä singlenä.

Albumilta julkaistiin singleinä myös kappaleet ”Tennis Court”, ”Team” ja ”Glory and Gore”. Niiden menestyi jäi vaatimattomammaksi kuin ”Royals”-kappaleen, mutta  ”Tennis Court” nousi listaykköseksi Uudessa-Seelannissa. ”Team” oli Yhdysvalloissa Billboard Hot 100 -listan sijalla 6.

”Royals” palkittiin vuoden kappaleen ja parhaan popsooloesityksen Grammy-palkinnoilla vuonna 2014. Pure Heroine oli ehdolla parhaaksi popalbumiksi.

Vuonna 2014 Lorde teki tunnuskappaleen ”Yellow Flicker Beat” ja muuta musiikkia elokuvaan Nälkäpeli – Matkijanärhi, osa 1. Hän toimi lisäksi tuottajana elokuvan soundtrack-albumilla.  ”Yellow Flicker Beat” oli ehdolla parhaan kappaleen Golden Globe -palkinnon saajaksi vuonna 2015. 

Lorde osallistui hyväntekeväisyyssinglen ”Team Ball Player Thing” tekemiseen vuonna 2015. Kappaleella esiintyy Lorde, Daniel Bedingfield, Kimbra, Flight of the Conchords ja muita artisteja Uudesta-Seelannista. Sillä kerättiin rahaa Battenin taudin tutkimukseen. Lorde esiintyi samana vuonna myös vierailevana artistina brittiläisen Disclosure-yhtyeen singlellä ”Magnets”. 

Melodrama (2017–2020)
Lorden toinen albumi, Melodrama, ilmestyi kesäkuussa 2017. Se ei menestynyt kaupallisesti yhtä hyvin kuin edellinen, mutta sai kriitikoilta erittäin myönteiset arvostelut. Melodrama oli ehdolla vuoden albumin Grammy-palkinnon voittajaksi vuoden 2018 Grammy-gaalassa. 

Albumilta julkaistiin singleinä kappaleet ”Green Light” ja ”Perfect Places” sekä kappaleen ”Homemade Dynamite” remix, jolla vierailevat SZA, Khalid ja Post Malone. Melodrama on tyyliltään electropop-musiikkia. Melodrama-albumin kaksivuotispäivänä kesäkuussa 2019 Lorde kertoi työstävänsä kolmatta albumiaan.

Solar Power ja Te Ao Mārama (2021– 2024)
Lorde julkaisi 4. kesäkuuta 2021 kirjan Going South yhdessä valokuvaaja Harriet Waren kanssa. Kirja sisältää valokuvia ja muistelmia heidän matkastaan Etelämantereelle tammikuussa 2019.
Marraskuussa 2020 Lorde kuvaili kirjan olevan hänen tulevan albuminsa edeltäjä.

Lorden kolmannen albumin ensimmäinen single, nimikappale ”Solar
Power”, ilmestyi 10. kesäkuuta 2021. Albumi Solar Power julkaistiin 20. elokuuta 2021. 

Solar Power on tyyliltään indie folk- ja folk pop -musiikkia. Musiikki on Lorden edellistä albumia rauhallisempaa.Review: Lorde Solar Power Slant Magazine 19.8.2021Lorde: Solar Power review – Unsettling, macabre, pretty pop Irish Times 20.8.2021Lorde’s ‘Solar Power’ Finds a Once-Dark Star Tripping the Daylight Fantastic: Album Review Variety 19.8.2021 Kolmatta albumia seurasi syyskuussa 2021 EP-levy Te Ao Mārama, jolla Lorde esittää viisi Solar Power -albumin kappaletta maorin kielellä.

Virgin (2024– )
Lorde alkoi julkaista musiikkia parin vuoden tauon jälkeen vuonna 2024. Hän levytti kappaleen ”Take Me to the River” Talking Heads -yhtyeen tribuuttialbumille Everyone’s Getting Involved. Kappale on alun perin Al Greenin, mutta Talking Heads teki siitä tunnetun coverin. Lorden versio julkaistiin 28. maaliskuuta 2024.

Kesäkuussa 2024 Lorde esiintyi brittilaulaja Charli XCX:n kappaleen ”Girl, So Confusing” remix-versiolla. Charli oli kirjoittanut alkuperäisen kappaleen Lordesta. Kappale lisättiin myöhemmin Charlin albumin Brat uudelle versiolle. Helmikuussa 2025 Lorde julkaisi maorinkielisen dueton toisen uusiseelantilaisen laulajan Marlon Williamsin kanssa. 

Lorde julkaisi kappaleen ”What Was That” 24. huhtikuuta 2025. Se oli ensimmäinen single hänen neljänneltä albumiltaan. Seuraavina singleinä julkaistiin kappaleet ”Man of the Year” ja Hammer. Albumi Virgin ilmestyi 27. kesäkuuta. Sen tuottajina toimivat Lorde, Jim-E Stack, Dan Nigro ja Buddy Ross.

Yksityiselämä
Perhe
Lorde syntyi Aucklandin lähiössä Takapunassa 7. marraskuuta 1996. Hänen syntymänimensä Ella Marija Lani Yelich-O’Connor. Hänen äitinsä Sonja Yelich on runoilija ja isä Vic O’Connor insinööri. Lordella on veli Angelo ja kaksi siskoa, India ja Jerry. India on julkaissut musiikkia nimellä Indy.

Seurustelu- ja ystävyyssuhteet
Lorde alkoi seurustella valokuvaaja James Lowen kanssa vuonna 2013. Lorde oli tuolloin 16-vuotias ja oli Lowe 24. Pari erosi loppuvuodesta 2015. Lorde kirjoitti heidän erostaan toisella studioalbumillaan Melodrama (2017).  

Erottuaan Lowesta Lorde alkoi seurustella levy-yhtiönsä promoottorin Justin Warrenin kanssa. He olivat tavanneet jo vuonna 2009, kun Lorde oli tehnyt sopimuksen Universal Musicin Uuden-Seelannin yhtiön kanssa ja olleet ystäviä ennen seurustelun aloittamista. Warren on Lordea 17 vuotta vanhempi. Solar Power -albumin kappaleen ”The Man with the Axe” on tulkittu kertovan Warrenista. Vuonna 2023 Lorde antoi ymmärtää parin eronneen ja sanoi kokevansa taas sydänsuruja. Lorde on kertonut eron inspiroineen osaltaan kappaletta ”What Was That”.

Lorde on ystäviä brittilaulaja Charli XCX:n kanssa. Vuonna 2024 Charli julkaisi kappaleen ”Girl, So Confusing”, joka kertoi Charlin epäilyksistä heidän ystävyyttään kohtaan. Lorde ja Charli selvittivät välinsä kappaleen ilmestymisen jälkeen ja julkaisivat siitä yhdessä remixin, joka kertoo sovinnosta heidän välillään. Lorde on ystäviä myös yhdysvaltalaisten laulajien Phoebe Bridgersin, Clairon ja Chappell Roanin kanssa.

Asuminen
Lorde osti 2,8 miljoonaa Uuden-Seelannin dollaria maksaneen talon Aucklandista vuonna 2016. Hän osti 3,4 miljoonaa Yhdysvaltain dollaria maksaneen kakkosasunnon New Yorkista vuonna 2021. Vuonna 2023 hän asui albumin teon takia Lontoossa.

Sukupuoli-identiteetti
Lorde kertoi toukokuussa 2025 alkaneensa kyseenalaistaa sukupuoli-identiteettiään. Hän sanoi haastattelussa identeettinsä olevan nyt joustava. ”Chappell kysyi minulta, olenko nyt muunsukupuolinen. Sanoin, että olen nainen, paitsi päivinä, joina olen mies.”  Lorde sanoi kuitenkin, että ei koe olevansa transsukupuolinen ja käyttää edelleen englannin naispuolisia pronomineja. Hän on käsitellyt sukupuolikokemustaan kappaleissa ”Man of the Year” ja ”Hammer”.

 Palkinnot 

Lorde on voittanut uransa aikana kymmeniä palkintoja. Hänen esikoissinglensä ”Royals” voitti vuoden laulun ja parhaan popsooloesityksen Grammy-palkinnot. Albumi Pure Heroine oli ehdolla parhaan popalbumin ja albumi Melodrama vuoden albumin Grammyn voittajaksi. Lorde voitti kansainvälisen naissooloartistin palkinnot Brit Awards -gaalassa 2014 ja 2018. Hänet valittiin parhaaksi uudeksi artistiksi vuoden 2014 iHeartRadio Music Awards -gaalassa. 

Lorden elokuvaan ”Nälkäpeli – Matkijanärhi, osa 1” tekemä kappale ”Yellow Flicker Beat” oli ehdolla  parhaan kappaleen Golden Globe -palkinnon voittajaksi. Lorde on voittanut lisäksi muun muassa VMA-palkinnon, kaksi Billboard Music Awards -palkintoa ja kaksi Uuden-Seelannin APRA Awardsin Silver Scroll -palkintoa. Hänet valittiin Forbesin 30 Under 30 -listalle vuonna 2014.

 Diskografia 

Studioalbumit
 Pure Heroine (2013)
 Melodrama (2017)
 Solar Power (2021)
 Virgin (2025)

Bibliografia
 Going South (Harriet Weren kanssa, 2021)

Kiertueet
 Pure Heroine Tour (2013–2014)
 Melodrama World Tour (2017–2018)
 Solar Power Tour (2022–2023)
 Ultrasound World Tour (2025–2026)

 Lähteet 

 Aiheesta muualla 

Lorden viralliset kotisivut
diskografia Lorde Discogs-sivustolla

Luokka:Uusiseelantilaiset laulajat
Luokka:Uusiseelantilaiset lauluntekijät
Luokka:Poplaulajat
Luokka:Laulaja-lauluntekijät
Luokka:Grammy-palkinnon saajat
Luokka:Vuonna 1996 syntyneet
Luokka:Elävät henkilöt
Luokka:Seulonnan keskeiset artikkelit
*